《六州歌头 渊明祠》
宋代·袁去华

柴桑高隐，丘壑岁寒姿。北窗下，羲黄上，古人期。俗人疑。

束带真难事，赋归去，吾庐好，斜川路，携筇杖，看云飞。

六翮冥冥高举，青霄外、矰缴何施。且流行坎止，人世任相违。

采菊东篱。

正悠然、见南山处，无穷景，与心会，有谁知。琴中趣，杯中物，醉中诗。

可忘机。一笑骑鲸去，向千载，赏音稀。嗟倦翼，瞻遗像，是吾师。

门外空馀衰柳，摇疏翠、斜日辉辉。遣行人到此，感叹不胜悲。

物是人非。

作者简介：袁去华，字宣卿，江西奉新（一作豫章）人。生卒年均不详，约宋高宗绍兴末前后在世。绍兴十五年（公元一一四五年）进士。改官知石首县而卒。善为歌词，尝为张孝祥所称。去华著有适斋类稿八卷，词一卷，著有《适斋类稿》、《袁宣卿词》、《文献通考》传于世。存词90余首。